इस वक़्त लोकसभा में भाजपा की हिस्सेदारी 51 प्रतिशत से ज़रा-सी ज़्यादा है। यह इसलिए और भी अहम है कि दूसरी सबसे बड़े राजनीतिक दल कांग्रेस की हिस्सेदारी सिर्फ़ 9 प्रतिशत पर लटकी हुई है। लोकसभा सीटों की हिस्सेदारी में 42 फ़ीसदी की यह खाई विकट दिखती ज़रूर है। लेकिन विपक्ष अगर एकजुट हो गया तो कोई हैरत नहीं कि इसे पाट कर भाजपा से एकाध क़दम आगे निकलने की उसकी मंशा पूरी हो जाए। इसलिए कि नरेंद्र मोदी की लोकप्रियता का रेखागणित पिछले डेढ़ साल से बेतरह हिचकोले खा रहा है और जिन धुरंधरों की उम्मीदवारी पर पानी फिरेगा, उनमें से ज़्यादातर, क्या नए चेहरों को पानी पिलाने में कोई कोताही छोड़ेंगे?